Lørdag /ritzau/ AG Københavns håndboldherrer vinder 29-26 over AaB Håndbold i slutspillet. De forsvarende danske mestre Aalborg Håndbold kan dermed ikke længere nå at komme i DM-finalen. Nederlaget til Nordsjælland Håndbold gjorde ondt på AG København ambitiøse håndboldherrer for en uge siden. Men AG-stjernerne rejste sig lørdag med en 29-26-sejr over AaB Håndbold. Mens AaB'erne sidste sæson vandt det danske mesterskab i overbevisende stil og med godt spil i begge ender, så var der langt fra de tidligere meritter, da dette års slutspil skulle afgøres. AaB Håndbold har kun vundet en enkelt kamp i slutspillet og kan dermed ikke længere nå at komme i DM-finalen. Nordjyderne får formentlig også svært ved at kvalificere sig til en kamp om bronzemedaljer, som kræver en andenplads i gruppen, og den indtages i øjeblikket af Nordsjælland Håndbold. Omvendt er AG København igen godt kørende, og der var aldrig tvivl om kampens udfald. Blandt de bærende kræfter for AG København var den islandske bagspiller Arnor Atlason, og forsvarsspilleren Lars Jørgensen, som også gjorde sig flot bemærket i angrebet. Sejren betyder, at AG København igen er på solid kurs mod DM-finalen. Københavnerne fører slutspillets gruppe A med otte point efter fire kampe. De to af pointene har AG-holdet med sig fra grundspillet. /ritzau/

Opsummering:
AG Københavns håndboldherrer vinder 29-26 over AaB Håndbold